# Casa-fàbrica Julibert

La casa-fàbrica Julibert és un edifici situat al carrer de Guifré, 6 del Raval de Barcelona, catalogat com a bé amb elements d'interès (categoria C) arran de la MPEP del Patrimoni Arquitectònic Històrico-Artístic al districte de Ciutat Vella, per a incorporar el Patrimoni Industrial del Raval (Fàbriques i Cases Fàbrica).

## Història

El 1871, Mercè Ferrando, vídua del comerciant i terratinent Rafael Sabadell i Permanyer, com a tutora dels seus fills menors d'edat, establí en emfiteusi al fonedor de coure Josep Julibert i Ribas una parcel·la al carrer de Guifré, on aquest va fer construir un edifici segons el projecte de l'arquitecte Emili Sala i Cortés. Aquell mateix any, va demanar permís per a instal·lar-hi un forn de fundició de metalls a la «quadra» interior, segons el projecte de l'enginyer Baldomer Sala.
A la seva mort, fot succeït per la seva vídua Antònia Argelich. El 1911, el propietari Lleonart Juan va demanar permís per a fer-hi reformes i remuntar-hi un pis. El 1960, va haver una inspecció i legalització de dos motors elèctrics, tres màquines, dos aparells de soldadura autògena de la serralleria de Joan Vila Farrés, als baixos de la finca.

## Descripció

Consta de planta baixa amb taller, cinc pisos sota terrat i un àtic reculat, amb dues obertures per planta. La planta baixa té dues grans obertures d'arc escarser: la de la dreta és l'accés al taller, i la de l'esquerra, la porta de l'escala de veïns. Als pisos, els balcons són de barana de ferro forjat i llosana de pedra (ampitats a l'entresol i de volana decreixent amb l'alçada). Les obertures tenen emmarcaments de morter i ornaments florals de gust modernista a la llinda. El parament presenta un aplacat de pedra de Montjuïc a la planta baixa, i d'imitació de carreus a la resta. El coronament és una cornisa en forma de guardapols de formes corbes.
El vestíbul dóna pas accés a un pati on s'obre l'escala de veïns i un passatge que enllaça amb el fons de la finca, on hi havia el taller, actualment un edifici d'habitatges de planta baixa i quatre pisos sota terrat.

## Referències

* ↑ «Fàbrica Julibert». Catàleg de Patrimoni. Ajuntament de Barcelona.
* 1 2 3 4 5 6 7 8 Modificació del PEPPAHA al districte de Ciutat Vella, per a incorporar el Patrimoni Industrial del Raval (Fàbriques i Cases Fàbrica). Ajuntament de Barcelona, 2018, p. 18-19.
* ↑ «Mercé Ferrando i Riba». geneanet. Montserrat Garriga.
* ↑ «Rafael Sabadell i Permanyer». geneanet. Montserrat Garriga.
* ↑ Anuario-almanaque del comercio, de la industria, de la magistratura y de la administración, 1879, p. 503.
* ↑ AHPB, notari Lluís Gonzaga Pallós, manual 1.327/48, f. 1171-1191v, 05-07-1871.
* ↑ AMCB, Q127 Foment 1838 bis C.
* ↑ AMCB, Q127 Foment 2293 C, 15-05-1871.
* ↑ Diario de Barcelona, 24-06-1871, p. 4743. «D. José Julibert y Ribas tiene solicitado el correspondiente permiso de este Ayuntamiento al objeto de construir un horno destinado á fundir metales en el terreno de su propiedad sito en la calle de Vifredo, n. 6.»
* ↑ El Diluvio (edición tarde), 15-01-1896, p. 4.
* ↑ Anuario del comercio, de la industria, de la magistratura y de la administración, 1887, p. 752. «Julibert (Viuda de José), fundidor de metales, Wifredo, 6.»
* ↑ Anuario-Riera, 1896, p. 757.
* ↑ «permis a leonardo juan per a fer reformes aixi mateix afegir un pis a la casa del carrer guifre 6». Q127 Foment 848/1911. AMCB.
* ↑ «Juan Vila Farrés. Serralleria. Guifré 6. Inspecció i legalització de dos electromotors, tres màquines, dos aparells de soldadura autògena i utilització d'una superfície industrial». Q122 Activitats 150589. AMCB.

## Vegeu també

* Casa-fàbrica Miquel Capdevila
* Casa-fàbrica Martí i Salarich
* Casa-fàbrica Mestres